Eelkõige oodatakse laadale müüjaid, kes pakuvad seemneid, aitööriistu, väetisi, tööriideid, aiamööblit, istiku- ja lillepotte ning kõikvõimalikku muud kaupa, mis aiandusega seotud. Osalemissoovist saab Mustvee Kultuurikeskusse teada anda neljapäevani.
Seemnelaadal saab kuulata ka loengut “Väetiste ja taimekaitsevahendite uudised 2005”, kus annab nõu aktsiaseltsi Kemira GrowHow esindaja. Suure firmana tuleb Mustvee laadale ka Agrimatco Eesti AS, samuti on lubanud osaleda OÜ Aiasõber, mis tutvustab lindude pesakaste. Osaleb ka Siimusti Keraamikatehas, kokkulepe on olemas meemüüjaga. Üritust aitab korraldada Mustvee lillekauplus Elen, kes tutvustab ja müüb ka oma kaupa.
Seemnelaata korraldatakse esimest korda ja kui see õnnestub, korratakse üritust edaspidigi. Mustvee kultuurikeskusest öeldi, et idee sellise laada korraldamiseks Mustvees tekkis tänu sellele, et Peipsi ääres on palju põllumajanduse ja aiandusega tegelevaid inimesi; ka temaatilised õppepäevad on siin populaarsed olnud.
EVA KLAAS